Steve se seun nie meer vervolgDevon Hofmeyr en sy pa, Steve (Foto: Devon Hofmeyr, Facebook) ŉ Aanklag van aanranding met die doel om ernstig te beseer wat teen die sanger Steve Hofmeyr se seun Devon Hofmeyr (22) en sy kollega Nelus Goosen (21) aanhangig gemaak is, is teruggetrek. Peet du Plessis, Hofmeyr en Goosen se regsverteenwoordiger, het aan Maroela Media gesê ŉ ooreenkoms is tydens ŉ mediasieproses met die klaer bereik. Maroela Media het vroeër berig die aanklag is in Januarie vanjaar teen die twee mans aanhangig gemaak nadat Goosen ŉ vermeende dwelmhandelaar wou aankeer. Hofmeyr en Goosen werk vir die Bull Security-reaksieveiligheidsmaatskappy in Pretoria. Volgens Du Plessis wou Goosen ŉ siviele inhegtenisneming uitvoer nadat hy inligting ontvang het van iemand wat na bewering dagga verkoop. Du Plessis het gesê die klaer het hom teëgesit en Hofmeyr het by die struweling betrokke geraak. Die man het daarna ŉ saak van aanranding teen Hofmeyr en Goosen aanhangig gemaak en hulle is in hegtenis geneem. Hulle is later op borgtog van R1 500 elk vrygelaat. “Dit was nooit my kliënte se voorneme om die klaer te beseer nie en indien hy voel hy het seergekry tydens die voorval, vra my kliënte daarvoor om verskoning en het hulle aangebied om hom finansieel te vergoed vir enige pyn en lyding wat hy mag ervaar het,” het Du Plessis gesê. Hy het gesê daar is uiteindelik ooreengekom dat Hofmeyr en Goosen die klaer R3 000 elk sal betaal en die saak is teruggetrek.